open-index/open-wikipedia-markdown huggingface dataset:
ויל מלור

**ויליאם מלור** (באנגלית: **William Mellor**; נולד ב-3 באפריל 1976) הוא שחקן, זמר ודוגמן אנגלי. הוא ידוע בעיקר מתפקידיו בטלוויזיה בהם ג'מבו בולטון בסדרה "הוליאוקס", גז וילקינסון בסיטקום "שתי בירות וחבילת צ'יפס", הבלש ספייק טאנר בסדרה "No Offence", סטיב קונולי בסדרה "ברודצ'רץ'", ג'ורג'י בסדרה לילדים , ובדמות אולי קארי בסיטקום " White Van Man".

## ביוגרפיה
מלור נולד בברדבורי שבמנצ'סטר רבתי.

ב-1990 זכה להכרה כשהופיע בתפקיד בן רולינגסון בתוכנית הטלוויזיה לילדים "Children's Ward". ב-1995 הצטרף לצוות שחקני אופרת הסבון "הוליאוקס" בה שיחק בתפקיד ג'יימס "ג'מבו" בולטון עד ל-1998. בפרק ספיישל חג המולד של "הוליאוקס" הופיע שוב בתפקיד קמע בדמות ג'מבו. מלור הוציא גרסת כיסוי לשירו של ליאו סאייר "When I Need You", שהגיע למקום החמישי במצעד הסינגלים הבריטי. אחר כך הוציא סינגל נוסף בשם "No Matter What I Do" שהגיע למקום ה-23. מלור הופיע בווידאו קליפ של להקת בויזון "When the Going Gets Tough" עבור הקומיק ריליף.

בהמשך שיחק מלור בתפקיד גרג בסרט הטלוויזיה . מ-2001 עד 2003 גילם את ג'ק וינסנט בסדרה "חדר מיון". בין 2001 ל-2011 כיכב בתפקיד גז וילקינסון בסדרה הקומית "שתי בירות וחבילת צ'יפס". מלור כיכב בתפקיד "ברמפוט" בדרמה "מיונים" על עובדי הדואר, ושיחק בדמות בלש המשטרה ג'ד גריפית'ס בעונה השנייה של הסדרה "Murder Investigation Team".

ב-2004 דיבב מלור את ג'ורג'י הכלב בסדרה  של CITV. הוא גילם את טום בעונה השנייה של הסדרה "The Street". מלור זכה במקום הראשון בעונה הראשונה של תחרות השירה "Comic Relief Does Fame Academy" משנת 2003. ב-20 במאי 2007 החל להופיע באופרת הסבון "איסטאנדרס", בתפקיד וורן סטאמפ, סוכן מכירות רודף נשים.

מלור כיכב בתפקיד אורח בסדרת הפנטזיה של ה-BBC "מרלין". באוקטובר 2008 שיחק בתפקיד האסיר בסרט התיעודי "The Prisoner" אודות החיים בכלא. הוא גילם את כריס במותחן האימה הבריטי "The Reeds". מלור הופיע בערוץ הטלוויזיה לילדים CBeebies שם קרא ספרים בפני הקהל. ב-2011 כיכב בקומדיה "White Van Man" של ערוץ BBC Three, ובסדרת הדרמה "דרך ווטרלו" של ערוץ BBC One.

בשנים 2011 ו-2012 גילם מלור את ליאם פלין בקומדיה "In with the Flynns" של BBC One. הוא כיכב בתפקיד אורח בפרק האחרון של הסדרה הקומית "Mongrels". ב-2013 שיחק בתפקיד סטיב קונולי בדרמה הבלשית של רשת ITV "ברודצ'רץ'". ב-2014 החל להופיע בסדרת הדרמה של קיי מלור "במועדון" של ערוץ BBC One.

### חיים אישיים
ב-1999 פגש מלור את הרקדנית מישל מקסווין כשהשניים כיכבו יחד במחזמר "Oh, What a Night". הם התחתנו ב-2007, ונולדו להם שני ילדים.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:אנגלים שנולדו ב-1976
Oh Father

"**Oh Father**" (בעברית: "**הוֹ אַבָּא**") הוא סינגל של הזמרת-יוצרת האמריקאית מדונה, מתוך אלבום האולפן הרביעי שלה, *[[Like a Prayer]]*. השיר יצא לאור ב-24 באוקטובר 1989, כסינגל הרביעי מתוך האלבום על ידי חברות התקליטים האחים וורנר וסייר רקורדס.

השיר הגיע למקום העשרים במצעד הבילבורד הוט 100.

## רקע והוצאה
השיר נכתב והופק על ידי מדונה ופטריק לאונרד. השיר לא יצא ברוב מדינות אירופה עד דצמבר 1995, כאשר יצא לאור אלבום האוסף שלה *[[Something to Remember]]*. השיר אף יצא כסינגל השני מתוך אלבום האוסף.

בנוסף לכך, השיר נכתב על יחסיה הקשים של מדונה עם אביה לאחר מות אימה, בתקופה בה הקליטה מדונה את האלבום מצבה הנפשי היה רעוע בשל בעיות בחייה האישיים מה שבא לידיי ביטוי בכתיבה של שיר זה.

## ניתוח מוזיקלי
מבחינה מוזיקלית השיר הוא שיר מסוג בארוק פופ. העבודה על השיר נעשתה באולפן הקלטות בניו יורק. במהלך העבודה על השיר פטריק לאונרד אשר הפיק את השיר אקורדים שונים ואת קווי המתאר של המנגינה עליה התבססה לשיר ובהשראת זה מדונה כתבה את השיר.

בשירה מדונה השתמשה בגוונים שונים של קולה וכתוספת נעשה שימוש גם בפסנתר, כינור ותוף.

## ביקורת והצלחה
השיר זכה לשבחים ולביקורות חיוביות ממבקרי המוזיקה, אך זכה להצלחה מסחרית פחותה בניגוד לרוב שיריה של הזמרת. במדינות בהם יצא לאור לא הצליח השיר להגיע אל העשיריות הפותחת במצעדים, למעט המצעדים שבפינלנד ואיטליה שם הגיע למקום השישי.

בארצות הברית השיר גם זכה להצלחה כאשר הגיע למקום ה-20 ונהיה לשיר הרביעי מהאלבום שמצליח לעשות זאת.

## וידאו קליפ
הקליפ לשיר הציג את הניסיון של מדונה לחבק ולקבל את מות אימה. הקליפ לשיר צולם בשחור לבן בבימויו של דייוויד פינצ'ר. בקליפ נראית ילדה קטנה שהתייתמה מאימה משחקת בשלג. לאחר מכן שהילדה חוזרת הביתה היא נאלצת לחזור לאביה שמכה ומתעלל בה. לאורך כל הקליפ מדונה, בדמותה של היום עוקבת אחר הילדה.

מבקרים תיארו את הקליפ כאוטוביוגרפי. מגזין רולינג סטון הכניס את השיר לרשימת 100 הקליפים הטובים ביותר בכל הזמנים. חוקרים זיהו כי אישיותה של מדונה בשיר מתפצלת ל-2 חלקים: לילדה ולמבוגר. בקליפ גם ישנה סצנה של גופתה של אימה של מדונה שפיה קשור בחוטים, שאחד המבקרים כינה אותו כ"המראה המטריד ביותר שנראה וידאו קליפים".

מדונה טענה כי סצנה זו מושפעת מזיכרון שלה מההלוויה של אימה. מדונה ביצעה את השיר רק בסיבוב ההופעות "Blond Ambition World Tour" שם הופיעה כאישה שמנסה להתקרב לדת.

## מיקומי שיא

## קישורים חיצוניים

## הערות שוליים

קטגוריה:סינגלים מ-1996
קטגוריה:שירי מדונה
קטגוריה:שירים באנגלית
קטגוריה:שירים שנכתבו על ידי מדונה
קטגוריה:שירים שנכתבו על ידי פטריק לאונרד
קטגוריה:שירים שהופקו על ידי מדונה
קטגוריה:שירים שהופקו על ידי פטריק לאונרד
קטגוריה:וידאו קליפים בשחור-לבן
קטגוריה:וידאו קליפים שבוימו על ידי דייוויד פינצ'ר
קטגוריה:שירים על אבות
קטגוריה:בלדות משנות ה-1980
קטגוריה:בלדות פופ
קטגוריה:שירי בארוק פופ
קטגוריה:סינגלים בהוצאת וורנר רקורדס
קטגוריה:סינגלים בהוצאת סייר רקורדס
המעבדה הטכנולוגית לגילוי ואיתור מנהרות (פיקוד הצפון)

**המעבדה הטכנולוגית לגילוי ואיתור מנהרות (פיקוד הצפון)** היא יחידה טכנולוגית של צה"ל לגילוי ואיתור מנהרות תת-קרקעיות הפועלת בפיקוד הצפון. המעבדה כפופה ארגונית ומקצועית לחטיבה טכנולוגית ליבשה (חט"ל) ופועלת בפיקוד הצפון תחת עוצבת הגליל בשיתוף חיל ההנדסה הקרבית. המעבדה כוללת מגוון מומחים, מהנדסים וקצינים מתחומים שונים המנתחים מידע מודיעיני וטכנולוגי שנאסף על ידי אגף המודיעין, טכנולוגיות חישה, החיילים בשטח ועבודות הנדסיות יזומות, ובאמצעותו הם מגלים מנהרות, חללים תת-קרקעיים וחפירות. דבר קיומה של המעבדה הותר לפרסום ב-10 בדצמבר 2018 בעקבות פתיחת מבצע מגן צפוני לאיתור וניטרול מנהרות הטרור שחפר חזבאללה לשטח ישראל מדרום לבנון. ביולי 2019 זכתה בפרס ביטחון ישראל על חלקה בגילוי מנהרות הטרור של חזבאללה ומבצע מגן צפוני לניטרולן.

## מאפייני המעבדה הטכנולוגית

המעבדה, בפיקוד קצין בדרגת סרן, כוללת מומחים וקצינים מתחומים שונים בהם קציני מודיעין, קציני הנדסה קרבית, קציני מחשבים ואגף התקשוב וההגנה בסייבר, ומדענים ומהנדסים מתחומי הפיזיקה, הגאולוגיה, ההנדסה ובפרט הנדסה אזרחית והנדסת מכונות. המעבדה פועלת בשיתוף פעולה עם חטיבה טכנולוגית ליבשה, פיקוד הצפון (עוצבת הגליל), חיל ההנדסה הקרבית ואגף המודיעין. היא הוקמה לפי המודל והניסיון של המעבדה הטכנולוגית לגילוי ואיתור מנהרות שפועלת בפיקוד הדרום. קיומה של המעבדה פורסם על ידי דובר צה"ל ב-10 בדצמבר 2018.

המעבדה מנתחת מידע שאוספים החיילים בשטח ומידע שנאסף בטכנולוגיות חישה ייחודיות פרי פיתוח ישראלי, וכן מנתחת מידע שמספקים מערך המודיעין, חיל האיסוף הקרבי, יחידת סמו"ר של יהל"ם ומערך הצמ"ה של חיל ההנדסה הקרבית. מערך הצמ"ה – שמפעיל את פלוגות הצמ"ה הסדירות אבירי הפלדה וחתולי הפלדה, ואת גדוד הציוד המכני ההנדסי במילואים של פיקוד הצפון – מבצע עבודות עפר, חישוף, חפירות וקידוחי עומק באמצעות דחפורים (כולל דחפורי D9 משוריינים), מחפרים ומקדחי-בורות. באמצעות עבודות אלו אוסף מערך הצמ"ה מידע על הקרקע ומה שמתחתיה, ומעבירו למעבדה לצורכי ניתוח. בנוסף, מערך הצמ"ה חושף פירים ומנהרות, הן באופן מקרי או יזום, והן על-פי מידע שמתקבל מהמעבדה. הוא גם מבצע עבודות עפר וקידוחים לפי הנחיות המעבדה הטכנולוגית. יחידת סמו"ר של יהל"ם ממפה וחוקרת את המנהרות שנתגלו ומעבירה את המידע למעבדה לצורכי ניתוח, לימוד והפקת מודיעין.

## ראו גם
* המעבדה הטכנולוגית לגילוי ואיתור מנהרות (פיקוד הדרום)
* לוחמת מנהרות
* יחידת סמו"ר - פלגה של יהל"ם, יחידת ה הבכירה של צה"ל
* מערך הצמ"ה של חיל ההנדסה הקרבית - עובד בצמוד עם המעבדה הטכנולוגית בשיתוף פעולה הדוק

## קישורים חיצוניים
* 

## הערות שוליים

קטגוריה:פיקוד הצפון
קטגוריה:עוצבת הגליל
קטגוריה:לוחמת מנהרות בסכסוך הישראלי-ערבי
קטגוריה:צה"ל: יחידות פיתוח וייצור טכנולוגי
I Bet You Look Good on the Dancefloor

**I Bet You Look Good on the Dancefloor** (בעברית: **אני בטוח שאת נראית טוב על רחבת הריקודים**) הוא שיר של להקת הרוק האנגלית ארקטיק מאנקיז. השיר הוא הסינגל הראשון של הארקטיק מאנקיז מאלבום הבכורה שלהם, "Whatever People Say I Am, That's What I'm Not" (2006). הוא הגיע לאחר יציאתו למקום הראשון במצעד הסינגלים הבריטי ב-23 באוקטובר 2005, ונשאר אחד השירים הידועים ביותר של הלהקה.

ארקטיק מאנקיז ביצעו את השיר בטקס הפתיחה של אולימפיאדת לונדון ב-2012. השיר דורג במקום השביעי ברשימת 500 השירים הגדולים של כל הזמנים של NME.

## וידאו קליפ
הווידאו קליפ הוא הקלטה חיה של הלהקה מנגנת את השיר באולפן, כשכמות קטנה של אנשים צופה בביצוע. אלכס טרנר, סולן הלהקה, מציג את הלהקה ואת השיר ומבקש מהצופים לא "להאמין להתלהבות" (believe the hype) מהשיר. הסרטון צולם באמצעות שלוש מצלמות טלוויזיה בעלות שלוש שפופרות צבע מסוג איקגאמי (Ikegami) משנות השמונים כדי להעניק לצילום גוון מיושן. הלהקה האמריקאית הסטרוקס עשתה בעבר שימוש בטכניקה דומה בקליפ לשיר "Last Nite"; ארקטיק מאנקיז ידועים כאוהדים של הסטרוקס.

## פרסים והוקרה
ב-23 בפברואר 2006 זכתה הרצועה בפרס "הרצועה הטובה ביותר" בטקס פרסי ה-NME לשנת 2006 - אחד משלושה פרסים שבהם זכתה ארקטיק מאנקיז.

אחד מהבי-סיידז של השיר, "Chun-Li's Spinning Bird Kick", היה מועמד לפרס "הופעת הרוק האינסטרומנטלית הטובה ביותר" בטקס פרסי גראמי ה-49 בשנת 2007.

במאי 2007 דירג מגזין המוזיקה NME את השיר במקום העשירי ברשימת "50 המנוני האינדי הגדולים ביותר". באוקטובר 2011 הציג את השיר במקום ה-11 ברשימת "150 השירים הטובים ביותר של 15 השנים האחרונות". לאחר מכן בחר העיתון בסינגל לשיר השביעי ברשימת "500 השירים הגדולים של כל הזמנים".

## רשימת השמעה

## גרסאות כיסוי והתייחסויות אחרות
גרסת כיסוי לשיר הוקלטה בתור הבי-סייד לשיר "Red Dress" של Sugababes. גרסה נוספת הוציאה להקת הרוק האוסטרלית הוויינס בגרסה היפנית של האלבום "Future Primitive", שיצא ביוני 2011, וקאבר נוסף הוציאה בתור סינגל הלהקה בייבי צ'ארלס ב-2009.

טום ג'ונס וג'ו פרי מאירוסמית' ביצעו גרסה משלהם לשיר בהופעה "Concert for Diana" לזכרה של הנסיכה דיאנה באצטדיון ומבלי ב-1 ביולי 2007.

בפברואר 2008 התייחס אלן ויילדר, חבר לשעבר בלהקת דפש מוד, לשיר במכתב לאתר "Side-Line". בדבריו כתב ויילדר כי השיר מציג "הפגזה של הרעש הכי לא-עדין וחד-ממדי".
## נתוני מכירות

## קישורים חיצוניים

## הערות שוליים

קטגוריה:שירי 2005
קטגוריה:סינגלי בכורה מ-2005
קטגוריה:שירי ארקטיק מאנקיז
קטגוריה:שירים באנגלית
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים הסקוטי
קטגוריה:שירי פלטינה בארצות הברית
קטגוריה:סינגלים בהוצאת דומינו רקורדינג קומפני
יחסי מיקרונזיה–סין

**יחסי מיקרונזיה–סין** הם היחסים הדיפלומטיים שבין **[[מיקרונזיה|המדינות הפדרטיביות של מיקרונזיה]]** לבין **[[הרפובליקה העממית של סין]]**.

## היסטוריה
מיקרונזיה מכירה ברפובליקה העממית של סין והיא אחת ממדינות מעטות, שאינן המעצמות של אזור האוקיינוס השקט (אוסטרליה, ניו זילנד) שעשו כן. היחסים בין שתי המדינות כוננו ב־11 בספטמבר 1989. נשיא המדינות הפדרטיביות של מיקרונזיה השני, ג'ון האגלגאם, ביקר ברפובליקה העממית של סין, בבירה בייג'ינג, לראשונה בשנת 1990.

בשנת 1990 פתחה הרפובליקה העממית של סין שגרירות בפליקיר, בירת מיקרונזיה. בשנת 1991 נשלח השגריר הסיני הראשון לשגרירות. בשנת 2007 פתחה מיקרונזיה שגרירות בבייג'ינג בירת הרפובליקה העממית של סין. צעד שנחשב חריג, שכן, מיקרונזיה מחזיקה ארבע שגרירויות בלבד ברחבי העולם.

## נציגויות דיפלומטיות
* מיקרונזיה מיוצגת ברפובליקה העממית של סין בדרג השגרירות באמצעות שגרירות רשמית שהיא מחזיקה בבייג'ינג, בירת המדינה.
* הרפובליקה העממית של סין מיוצגת במיקרונזיה בדרג השגרירות באמצעות שגרירות רשמית שהיא מחזיקה בפליקיר, בירת המדינה.

## הערות שוליים

קטגוריה:ערכים ללא קטגוריות פיזיות - יחסי חוץ
תנין צר-חרטום מרכז-אפריקני

**תנין צר-חרטום מרכז-אפריקני** (שם מדעי: *Mecistops leptorhynchus*) הוא מין של תנין מהסוג תנין צר-חרטום החי בנהרות מערב אפריקה. בעבר הוא היה כלול במין תנין צר-חרטום מערב-אפריקני, אך מחקר מ-2018 הפריד אותו.

ממצאי תנין זה הגיעו מפרטי תנין צר-חרטום בגן החיות של לונדון שהגיעו מגינאה המשוונית והיו שונים מעט מקרוביהם, והם היו בעלי גולגולת ארוכה יותר. עם זאת קשה להבדיל בין שני המינים ולא כל החוקרים סוברים שמדובר במין נפרד.

ככל הנראה מראם ואורח חייהם דומים לתנין צר-החרטום המערב-אפריקני והם בעלי עור ירקרק בעל קשקשים נוקשים ולסתות גדולות המזכירות לסת של גאביאל ובהם שיניים חדות. הם חיים במקווי מים מתוקים במרכז אפריקה במדינות: הרפובליקה הדמוקרטית של קונגו, הרפובליקה של קונגו, גינאה המשוונית, גבון, קמרון, הרפובליקה המרכז-אפריקאית, טנזניה וצפונה של נמיביה.

מרבית מזונו של התנין מורכב מדגים ויצורי מים שונים, אך הוא יטרוף גם עופות ויונקים אם תהיה לו הזדמנות.

## קישורים חיצוניים

## הערות שוליים

קטגוריה:טקסונים שתוארו בידי אדוארד טרנר בנט
קטגוריה:תניניים
קטגוריה:הרפובליקה הדמוקרטית של קונגו: זוחלים
קטגוריה:הרפובליקה המרכז-אפריקאית: זוחלים
קטגוריה:הרפובליקה של קונגו: זוחלים
קטגוריה:מגה-פאונה של אפריקה
קטגוריה:גבון: זוחלים
קטגוריה:בעלי חיים שתוארו ב-1835
הר מאלן (אנטארקטיקה)

**הר מאלן** או **הר מולן** (באנגלית: **Mount Mullen**) הוא הר דו פסגתי, בדרום רכס סנטינל, בהרי אלזוורת' שבאנטארקטיקה.

ההר נמצא דרומית מזרחית להר מילטון, בקצה המערבי של רמת פטוואר.

ההר, ומעבר קאסילאג מפרידים בין קרחון קורניקר וקרחון וסבכר.

גובהו של ההר 2,400 מטרים מעל פני הים.

## היסטוריה
### מקור השם
שמו של ההר ניתן לו על ידי הוועדה המייעצת לשמות אנטארקטיים בשנת 2006.

ההר נקרא על שם רוי ר. מאלן (Roy R. Mullen) עובד הסקר הגאולוגי של ארצות הברית (בין השנים 1965–1960 שימש כמנהל משותף של מחלקת המיפוי הלאומית של ארצות הברית, והיה אחראי על פעילויות המיפוי באנטארקטיקה בין השנים 1995–1980, וכן שימש כנציג הסקר הגאולוגי של ארצות הברית לוועדה המדעית לחקר אנטארקטיקה).

## לקריאה נוספת
* קורות חייו של רוי מאלן (עמ' 31)

## קישורים חיצוניים
* הר מאלן באתר הסקר הגאולוגי של ארצות הברית
* הר מאלן באתר הגאזט האנטארקטי המשווה SCAR של ממשלת אוסטרליה
* מפה של אזור הר מאלן
* 

## הערות שוליים

מאלן
מאלן
פרינצרגנטנטורטה

**פרינצרגנטנטורטה** (מגרמנית: **Prinzregententorte**; פרינץ - נסיך, רגן - עוצר, טורטה - עוגה) היא עוגת טורט בווארית המורכבת משש או שבע שכבות של עוגת ספוג שביניהן חמאת שוקולד ומצופה בריבת משמש. השכבה העליונה של העוגה מצופה בזיגוג שוקולד.

העוגה פופולרית במדינת בוואריה ונמכרת שם במאפיות ובמעדניות בכל השנה.

## מקור
העוגה נקראת על שם לואיטפולד, הנסיך העוצר של בוואריה משנת 1886. לא ידוע בוודאות מי המציא את העוגה. לפי הסברות היה זה האופה הראשי של הנסיך, יוהאן רוטנהופר, האופה אנטון זיידל או מאפיית היינריך גאורג ארבשהאואר.

במקור, העוגה הייתה מורכבת משמונה שכבות של עוגת ספוג ושמונה שכבות של מילוי כדי לייצג את שמונה המחוזות של ממלכת בוואריה. מאחר שמחוז אחד נגרע משטח הממלכה והתאחד עם ריינלנד-פפאלץ (או בשמו הנוסף ריינלנד-פלטינאט) עקב מלחמת העולם השנייה, הוסרו מן העוגה שכבת ספוג אחת ושכבת מילוי שוקולד אחת וכיום היא מורכבת רק משבע שכבות.

## ראו גם
* דובוש
* עוגת שכבות
## קישורים חיצוניים

## הערות שוליים

קטגוריה:קינוחי שוקולד
קטגוריה:המטבח הגרמני: עוגות
קטגוריה:עוגות שכבות
לודוויג אוגוסט, דוכס אנהלט-קתן

**לודוויג אוגוסט, דוכס אנהלט-קתן** (20 בספטמבר 1802 - 18 בדצמבר 1818) היה נסיך גרמני מבית אסקניה, אשר היה השליט של דוכסות אנהלט-קתן.

## ביוגרפיה
לודוויג אוגוסט נולד ב-16 בספטמבר 1802 בקתן, ארבעה ימים לאחר מותו של אביו לודוויג, נסיך אנהלט-קתן, מאשתו לואיזה, נסיכת הסן, בתם של לודוויג הראשון, הדוכס הגדול של הסן ולואיזה, נסיכת הסן-דרמשטאדט. שנה אחת מאוחר יותר, דודו, אוגוסט כריסטיאן, דוכס אנהלט-קתן התגרש מאשתו אחרי אחת עשרה שנים של נישואין, ללא ילדים, ולא הראה שום עניין להתחתן שוב, ובעקבות כך הפך לודוויג אוגוסט ליורש העצר.

כאשר אוגוסט כריסטיאן פרידריך נפטר בשנת 1812, לודוויג אוגוסט ירש אותו בגיל עשר, ולאופולד השלישי, דוכס אנהלט-דסאו, שימש כעוצר עד מותו בשנת 1817, ולאחר מכן נכדו, לאופולד הרביעי, דוכס אנהלט-דסאו שימש כעוצר בשם לודוויג אוגוסט.

לודוויג אוגוסט מת ב-18 בדצמבר 1818 בלייפציג, כשהיה רק בן שש עשרה שנים, והוחלף על ידי דודנו, פרידריך פרדיננד, דוכס אנהלט-קתן, מבית אנהלט-קתן-פלס.

## קישורים חיצוניים

קטגוריה:דוכסים גרמנים
קטגוריה:בית אסקניה
קטגוריה:גרמנים שנולדו ב-1802
קטגוריה:גרמנים שנפטרו ב-1818
חלב אם

**חלב אם** הוא חלב הנוצר בשדי האישה, ומיועד להזין את התינוק שילדה. בחודשים הראשונים לחייהם (מקובל עד בערך שישה חודשים) ניזונים תינוקות מחלב אם ומתחליף חלב (כגון תרכובת מזון לתינוקות) בלבד. תזונה המבוססת על חלב אם בלבד (או תחליפיו) מספקת את כל צרכיו התזונתיים של התינוק. על פי המלצת ארגון הבריאות העולמי, הנקה בלעדית מומלצת עד גיל חצי שנה, והנקה בשילוב עם מזון לתינוקות כתזונה משלימה מומלצת עד לגיל שנתיים, ואף מעבר לכך.

## ייצור החלב
מיד לאחר הלידה מופרשים בגוף האישה פרולקטין ואוקסיטוצין, הגורמים ליצור חלב בשדיים במטרה להזין את התינוק. החלב הראשוני שנוצר מיד לאחר הלידה נקרא קולוסטרום, והוא עשיר בנוגדנים מסוג IgA, המוצאים דרכם למערכת העיכול של היילוד. העברה זו מסייעת להגן על התינוק, ומחזקת את מערכת החיסון שלו כך שתתפקד כראוי.

אי-יכולת ממשית לייצר מספיק חלב (תפוקת חלב נמוכה) היא נדירה, ומחקרים מראים שאמהות ממדינות מתפתחות החוות חסרים תזונתיים ממשיים עדיין מייצרות כמויות של חלב באיכות דומה לזו של אמהות ממדינות מפותחות. ישנן סיבות שונות שבשלן האם אינה יכולה לייצר מספיק חלב אם. אחת הסיבות הנפוצות הוא חיבור לא נכון של התינוק לפטמה, הנקה או שאיבה בכמויות מפוחתות שאינן מספיקות לדרישות התינוק, תרופות מסוימות (לדוגמה, כאלה המכילות אסטרוגן כאמצעי מניעה), מחלה והתייבשות. סיבה נדירה היא תסמונת שיהאן אשר גורמת למחסור בייצור פרולקטין כך שלעיתים האם תזדקק לתחליפים הורמונליים.

## כשרות חלב אם
לפי ההלכה היהודית חלב אם מותר באכילה והוא לא נחשב חלב לעניין איסור בשר בחלב.
אך חכמים אסרו לינוק חלב מאישה חוץ מתינוק עד גיל עשרים וארבעה חודשים. לאחר גיל זה, אם התינוק ממשיך לינוק ברציפות מותר להניקו עד גיל ארבע, ואם יש צורך בכך אז גם עד גיל חמש. (מסכת כתובות דף ס, עמוד א; שו"ע יו"ד פא, ז)

## ראו גם
* גורמי חיסון בחלב אם

## קישורים חיצוניים

* דיני חלב אם בהלכה, מתוך פניני הלכה מהרב אליעזר מלמד

*
קטגוריה:תזונה בינקות
קטגוריה:הנקה
הר מאלן (קולומביה הבריטית)

**הר מאלן** (באנגלית: **Mount Mullen**) הוא הר ברכסים הפסיפיים של הרי החוף, בפרובינציית קולומביה הבריטית שבקנדה.

גובהו של ההר 2,994 מטרים מעל פני הים. ההר הוא ה-90 בגובהו ברכסים הפסיפיים, וה-94 בגובהו בהרי החוף.

ההר מתנשא 404 מטרים מעל סביבתו.

ההר נמצא דרומית מערבית להר רייזורבק, דרומית להר בלקהורן, מזרחית לרכס קונטלן ולפסגת ראסטי, וצפונית מערבית להר אוטאראסקו.

## היסטוריה
### הטיפוס על ההר
הראשונים שטיפסו לפסגת ההר היו חברי מועדון טיפוס ההרים של קולומביה הבריטית (BCMC - British Columbia Mountaineering Club) בשנת 1980.

## קישורים חיצוניים
* 
* הר מאלן באתר אנציקלופדיית ההרים הקנדית
* מפה של אזור הר מאלן
* הר מאלן באתר peakbagger
* הר מאלן באתר summitsearch
* תרשים הנוף הנשקף מהר מאלן באתר peakfinder
* תרשים הנוף הנשקף מהר מאלן באתר peakvisor

## הערות שוליים

מאלן
פרידריך פרדיננד, דוכס אנהלט-קתן

**פרידריך פרדיננד, דוכס אנהלט-קתן** (בגרמנית: **Herzog Friedrich Ferdinand von Anhalt-Köthen**; 25 ביוני 1769 – 23 באוגוסט 1830) היה נסיך גרמני מבית אסקניה אשר היה שליט נסיכות אנהלט-פלס, ולאחר מכן שליט דוכסות אנהלט-קתן.

## ביוגרפיה
פרידריך פרדיננד נולד ב-25 ביוני 1769, לפרידריך ארדמן, נסיך אנהלט-פלס וללואיזה פרדיננדה משטולברג-ורניגרודה, בתו של היינריך ארנסט, רוזן שטולברג-ורניגרודה.

בשנת 1786 הוא הצטרף לשורות הצבא הפרוסי, שם הוא הועלה לדרגת גנרל מיור, ומ-1792 עד 1794, הוא נלחם במערכות הצבאיות על הריין.

בשנת 1797 מת אביו, ומכיוון שאחיו הבכור היה עם פיגור שכלי, ירש פרידריך פרדיננד את נסיכות אנהלט-פלס, שהייתה חלק מממלכת פרוסיה, אולם בשנת 1803 הוא חזר לשרת בצבא הפרוסי.

ב-20 באוגוסט 1803 התחתן פרידריך פרדיננד עם לואיזה, נסיכת שלזוויג-הולשטיין-זונדרבורג-בק, בתו של פרידריך קרל לודוויג, דוכס שלזוויג-הולשטיין-זונדרבורג-בק ופרדריקה, רוזנת שליבן, שהייתה נסיכה דנית מצאצאי כריסטיאן השלישי, מלך דנמרק, אולם היא מתה כעבור 3 חודשים ללא ילדים.

לאחר קרב ינה-אאורשטדט, הוא פיקד על הרגימנט שלו בצהדניק ליד קווי האויב, אך נסוג לבוהמיה על מנת להבטיח את הפירוק מנשק של האוסטרים. מיד לאחר מכן הוא פרש מן הצבא ועשה טיול בהולנד ובצרפת לפני שחזר לפלס. במהלך מלחמת הקואליציה האנטי-צרפתית השישית ב-1813, הוא היה המפקד של האזור הכפרי בשלזיה.
שמאל|ממוזער|208x208 פיקסלים|אשתו הראשונה, לואיזה משלזוויג-הולשטיין-זונדרבורג-בק
שמאל|ממוזער|225x225 פיקסלים|אשתו השנייה יוליה פון ברנדנבורג
ב-20 במאי 1816 התחתן פרידריך פרדיננד בשנית עם הרוזנת יוליה פון ברנדנבורג, בת לא חוקית של פרידריך וילהלם השני מלך פרוסיה והרוזנת סופיה פון דהנהוף, אולם גם ממנה לא היו לו ילדים.

בשנת 1818 מת דודנו לודוויג אוגוסט, דוכס אנהלט-קתן ללא יורשים, ופרידריך פרדיננד ירש את הדוכסות, וזמן קצר לאחר מכן, הוא ויתר על אנהלט-פלס לאחיו היינריך.

במהלך טיול בפריז בשנת 1825, המירו פרידריך פרדיננד ואשתו את דתם לקתוליות, אולם ניסיונם להמיר את תושבי קתן לאמונה הקתולית נתקלה בהתנגדות מוחלטת.

פרידריך פרדיננד שיפץ את הארמון בניינבורג בעזרת האדריכל גוטפריד בנדהאואר, ובשנת 1828 הוא ייסד מושבה בדרום אוקראינה בשם "אסקניה-נובה", שהייתה ממוקמת בערבות הטאורי, בחלק הצפוני של חצי האי קרים.

ב-23 באוגוסט 1830 מת פרידריך פרדיננד בקתן, ואחיו היינריך, דוכס אנהלט-קתן עלה לשלטון במקומו.

## קישורים חיצוניים

קטגוריה:דוכסים גרמנים
קטגוריה:בית אסקניה
קטגוריה:גרמנים חברי הבונים החופשיים
קטגוריה:מונרכים שהיו חברי הבונים החופשיים
קטגוריה:מעוטרי פור לה מריט
קטגוריה:מעוטרי צלב הברזל
קטגוריה:מעוטרי אות מסדר הבז הלבן
קטגוריה:אבירי מסדר גיזת הזהב
קטגוריה:מעוטרי אות מסדר העיט האדום
קטגוריה:אבירי מסדר העיט השחור
קטגוריה:גרמנים במלחמות הנפוליאוניות
קטגוריה:גרמנים שנולדו ב-1769
קטגוריה:גרמנים שנפטרו ב-1830
שריל בייקר

**שריל בייקר** (באנגלית: **Cheryl Baker**; נולדה ב-8 במרץ 1954) היא זמרת ומנחת טלוויזיה אנגלייה. הייתה חברת להקת "באקס פיז" שזכתה באירוויזיון 1981.

## ביוגרפיה
בייקר נולדה בלונדון בשם ריטה מריה קרודגינטון, לאחר לימודי התיכון, עבדה במספר עבודות מזכירות, עד שהתחילה את הקריירה המקצועית שלה כזמרת בלהקת "Co-Co".

ב-1976 השתתפה להקת "Co-Co" בתחרות "שיר עבור אירופה" ("A Song for Europe"), הבוחרת את נציג בריטניה לאירוויזיון, עם השיר "Wake Up". הלהקה הגיעה למקום השני אחרי "Brotherhood of Man", שלבסוף גם זכתה באירוויזיון עצמו. ב-1978 השתתפה הלהקה בפעם השנייה בתחרות המוקדמת, והפעם זכתה וייצגה את בריטניה באירוויזיון עם השיר "The Bad Old Days". הם סיימו את התחרות במקום ה-11, אולם השיר זכה להצלחה במצעד הסינגלים הבריטי. 

ב-1980 התפרקה הלהקה וב-1981 הצטרפה בייקר ללהקת "באקס פיז" שנוסדה על מנת להתמודד בתחרות "שיר עבור אירופה". הם זכו בתחרות וייצגו את בריטניה באירוויזיון 1981 עם השיר "Making Your Mind Up" וניצחו באירוויזיון. הופעתם זכורה בכך שבמהלכה, הסירו זמרי הלהקה את החלקים התחתונים של החצאיות שלבשו חברות הלהקה, וכך הפכו אותן לחצאיות מיני.

מ-1987 ועד 1997 הנחתה את תוכנית הילדים "Record Breakers" של ה-BBC ומ-1988 ועד 1993 הגישה את תוכנית המוזיקה והבישול לילדים "Eggs 'n' Baker".

ב-1987 פרסמה לראשונה סינגל כזמרת סולו, ב-1993 עזבה את הלהקה באופן רשמי. באירוויזיון 2005 נבחרה להגיש את הניקוד של בריטניה ובמהלך המופע "שיר היובל באירוויזיון" היא הציגה את השיר "Save Your Kisses For Me" של אחוות האדם הבריטית.

ב-2006 שיחקה בהפקה הלונדונית "פוטלוס" המבוססת על הסרט פוטלוס. כמו כן, השתתפה במספר תוכניות מציאות.

ב-1992 נישאה לנגן הגיטרה בס סטיב סטרוד. לזוג נולדו תאומות.

## קישורים חיצוניים

* 

## הערות שוליים

קטגוריה:זוכי האירוויזיון
קטגוריה:זוכי האירוויזיון: הממלכה המאוחדת
קטגוריה:זמרות בריטיות
קטגוריה:זמרים בריטים
קטגוריה:משתתפי אירוויזיון 1978
קטגוריה:משתתפי אירוויזיון 1981
קטגוריה:נציגי הממלכה המאוחדת באירוויזיון
קטגוריה:בריטיות שנולדו ב-1954
קטגוריה:בריטים שנולדו ב-1954
אוגוסט כריסטיאן, דוכס אנהלט-קתן

**אוגוסט כריסטיאן, דוכס אנהלט-קתן** (18 בנובמבר 1769 - 5 במאי 1812) היה נסיך גרמני מבית אסקניה, אשר שלט בנסיכות אנהלט-קתן, ומשנת 1806 בדוכסות אנהלט-קתן.

## ביוגרפיה
אוגוסט כריסטיאן נולד ב-18 בנובמבר 1769, והיה הבן הבכור של קרל גאורג, נסיך אנהלט-קתן ולואיזה שרלוטה משלזוויג-הולשטיין-זונדרבורג-גליקסבורג, בתו של פרידריך, דוכס שלזוויג-הולשטיין-זונדרבורג-גליקסבורג.

לאחר מותו של אביו בשנת 1789, אוגוסט כריסטיאן ירש את נסיכות אנהלט-קתן. בנוסף הוא טיפח קריירה צבאית בשורות הצבא הפרוסי, והועלה שם לדרגת גנרל מיור.

ב-15 במאי 1803 הוא הועלה לדרגת פלדמרשל-לוטננט, וב-31 בינואר 1805 קיבל את תואר אביר מסדר הנשר השחור.

ב-9 בפברואר 1792 התחתן אוגוסט כריסטיאן בפרנקפורט עם פרדריקה מנסאו-אוזינגן, בתו של פרידריך אוגוסט, נסיך של נסאו-אוזינגן, אולם לא היו להם ילדים, ולאחר אחת עשרה שנות נישואים, הם התגרשו בשנת 1803.

ב-18 באפריל 1806 העניק לו נפוליאון התואר דוכס, יחד עם דודניו שליטי הנסיכויות האחרות של אנהלט.

ב-5 במאי 1812 מת אוגוסט כריסטיאן בקתן, ואחיינו בן העשר, לודוויג אוגוסט, דוכס אנהלט-קתן ירש את הדוכסות, תוך שלאופולד השלישי, דוכס אנהלט-דסאו, שימש כעוצר עד מותו בשנת 1817, ולאחר מכן נכדו, לאופולד הרביעי, דוכס אנהלט-דסאו שימש כעוצר בשם לודוויג אוגוסט.

קטגוריה:דוכסים גרמנים
קטגוריה:בית אסקניה
קטגוריה:אבירי מסדר העיט השחור
קטגוריה:גרמנים שנולדו ב-1769
קטגוריה:גרמנים שנפטרו ב-1812
עינב ג'קסון כהן

**עינב "ג'קסון" כהן** (נולדה ב-26 בינואר 1982) היא זמרת-יוצרת, פסנתרנית, מלחינה ומעבדת מוזיקלית ישראלית.

## ביוגרפיה
עינב "ג'קסון" כהן נולדה וגדלה בהרצליה. בגיל ארבע החלה לנגן באורגן ולאחר כמה שנים החלה לנגן בפסנתר. את הכינוי "ג'קסון" קיבלה בנעוריה בעקבות תסרוקת האפרו שלה ובעקבות שם ההרכב חמישיית ג'קסון. היא למדה במגמת מוזיקה בתיכון הראשונים בעירה ובהמשך למדה במגמת עיבוד והלחנה בבית ספר למוזיקה רימון. בגיל 23 היא החלה לכתוב שירים.

משנת 2007 משתתפת במופעי פסטיבל הפסנתר. משנת 2008 החלה להופיע סולו עם פסנתר, ולארח מוזיקאים בהופעותיה.

בשנת 2009 הוציאה לרשת האינטרנט אלבום דמו, שהקליטה עם עידו שטרנברג, בשם "אנדר קונסטרקשן".

בשנת 2011 הוציאה את אלבום הבכורה שלה "עץ נופל ביער". את האלבום הפיק מוזיקלית ניר אוורבוך ועל הייעוץ האמנותי היה יהודה עדר. מתוך האלבום יצאו כסינגלים השירים "ניתוח לב פתוח" ו"שיר הרס".

ב-2018 הוציאה את אלבומה השני "שני לבבות", שלצורך הוצאתו נעזרה באתר מימון המונים. בהפקה המוזיקלית של האלבום נטלו חלק דניאל שהם, דניאלה ספקטור, הילה רוח ואביב משולם. השיר "למזרח" מתוך האלבום הגיע למקום החמישי במצעד השירים האלטרנטיבים לשנת תשע"ח של תחנת הרדיו כאן 88, על פי בחירתו של צוות התחנה. גרסת וידאו קליפ שיצאה לאור ממנו כללה 32 מוזיקאים ומוזיקאיות ששרו וניגנו בו. באלבום ביצעה גרסת כיסוי לשיר "נשקי אותי" של סיון שביט.

בשנת 2020 השתתפה בפסטיבל "אינדיזוםזום" אשר שודר בהקצה ביום העצמאות, והועבר בשידור ישיר באמצעות ה-ZOOM עקב מגפת הקורונה. המופע שודר במשך שש שעות וצפו בו אלפי צופים. במופע השתתפו בין היתר איה זהבי פייגלין, גבע אלון, אור אדרי, אלישע בנאי, סיון טלמור, פלורה, זוהר גינזבורג ואחרים.

לאורך השנים כתבה גם שירים לאחרים: בשנת 2010 יצא שירה של רוני אלטר "עירומה", שאותו כתבה כהן, וב-2015 את השיר "טבעת" לאלבום "יקיצה" של נורית גלרון. כמו כן השתתפה בנגינה בפסנתר ובקלידים באלבומים של כל החתיכים אצלי, סיון טלמור, אליוט, מיכל גבע ואיה זהבי פייגלין וליוותה כנגנית את הופעותיהן של דאנה איבגי ושל דניאלה ספקטור. מתחילת 2020 מנגנת במחזה של חנוך לוין "מתאבל ללא קץ".

שיריה שביצעה הוקלטו באלבומים הבאים: ב-2010 הקליטה גרסה לשיר “כשאור דולק בחלונך” באלבום "מסע אספלט" משירי סשה ארגוב, ב-2014 ביצעה את השיר "בגלל הלילה" באלבום מחווה לשירי חוה אלברשטיין במסגרת פרויקט עבודה עברית, ב-2015 הלחינה וביצעה את שירו של חיים גורי "עקרתי אל עיר אחרת" לאלבום "עשוי מאותיות" שהוקדש לשיריו, ובשנת 2018 הקליטה גרסה מחודשת לשיר "את חכי לי ואחזור" של אריק לביא עבור פרויקט "מכונת הזמן" שהפיקה תחנת הרדיו כאן 88.

נמצאת בזוגיות עם הזמרת, היוצרת, השחקנית והמשוררת יעל איזנברג.

## דיסקוגרפיה
* **עץ נופל ביער** (2011)
* **שני לבבות** (2018)

## קישורים חיצוניים

* 

* פסקול ישראלי עם יואב קוטנר, בערוץ היוטיוב של כאן חינוכית
* 
* 
* 
* 
*

## הערות שוליים

קטגוריה:זמרות ישראליות
קטגוריה:זמרים ישראלים
קטגוריה:פסנתרניות ישראליות
קטגוריה:פסנתרנים ישראלים
קטגוריה:זמרים להט"בים ישראלים
קטגוריה:להט"ביות ישראליות
קטגוריה:בוגרות תיכון הראשונים (הרצליה)
קטגוריה:בוגרי תיכון הראשונים (הרצליה)
קטגוריה:בוגרות רימון בית ספר למוסיקה
קטגוריה:בוגרי רימון בית ספר למוסיקה
קטגוריה:ישראליות שנולדו ב-1982
קטגוריה:ישראלים שנולדו ב-1982
רובין פאצ'ק

**רובין פאצ'ק** (באיטלקית: **Robin Pacek**; נולד ב-17 במרץ 1991) הוא ג'ודוקא שוודי. פאצ'ק מתחרה בקטגוריית המשקל עד 81 ק"ג ומחזיק במדליית ארד מאליפות אירופה בג'ודו (קאזאן 2016).

בדצמבר 2013, זכה פאצ'ק במדליה הראשונה שלו בתחרות מהסבב העולמי בג'ודו, מדליית ארד בגרנד פרי ז'ז'ו. בנובמבר 2014 הוא זכה במדליית ארד בגרנד פרי צ'ינגדאו לאחר שניצח באיפון את טומופומי יאסודה היפני בקרב על המדליה. באליפות אירופה 2016 שנערכה בקאזאן, זכה פאצ'ק במדליית ארד בקטגוריית המשקל עד 81 ק"ג. בקרב הראשון הוא ניצח את סאבולץ' קריז'ן ההונגרי, בשמינית הגמר הוא ניצח את סוון מארש הגרמני וברבע הגמר הוא ניצח את יארומיר מוסיל הצ'כי. בחצי הגמר הוא הפסיד לאבנטדילי צ'ריקישווילי הגיאורגי ונשר לקרב על הארד בו גבר על פרנק דה ויט ההולנדי. פאצ'ק התחרה באולימפיאדת ריו 2016 והודח בסיבוב השני על ידי טרוויס סטיבנס האמריקאי.

בשנת 2018 פאצ'ק זכה במדליית ארד בגרנד פרי בודפשט ובעוד שתי מדליות ארד בטורנירים 'European Open Sofia' ו-'European Open Prague'. באולימפיאדת טוקיו 2020, הוא ניצח את שתי הקרבות המוקדמים אך הפסיד בסיבוב השלישי למתיאס קאס הבלגי.

## פרסים
מקור:
***[[אליפות אירופה בג'ודו|אליפות אירופה]]**:
:קאזאן 2016: מדליית ארד בקטגוריית המשקל עד 81 ק"ג
***תחרויות מהסבב העולמי (מאסטרס, גרנד סלאם, גרנד פרי)**:
:גרנד פרי ז'ז'ו 2013: מדליית ארד
:גרנד פרי צ'ינגדאו 2014: מדליית ארד
:גרנד פרי בודפשט 2018: מדליית ארד
:גראנד סלאם דיסלדורף 2020: מדליית ארד

## קישורים חיצוניים

## הערות שוליים

קטגוריה:ספורטאים שוודים
קטגוריה:ג'ודוקא באולימפיאדת ריו דה ז'ניירו (2016)
קטגוריה:ג'ודוקא באולימפיאדת טוקיו (2020)
קטגוריה:שוודים שנולדו ב-1991
יחסי מיקרונזיה–פלאו

**יחסי מיקרונזיה–פלאו** הם היחסים הדיפלומטיים הרשמיים שבין **[[מיקרונזיה|הרפובליקה הפדרלית של מיקרונזיה]]** לבין **[[פלאו|הרפובליקה של פלאו]]**.

## היסטוריה
היחסים השוררים בין מיקרונזיה לפלאו הם חמים מאוד וידידותיים, הם מושפעים מאוד מהתלות של שתיהן בארצות הברית. בתוכנית העצמאות המקורית הייתה אמורה להיות פלאו חלק ממיקרונזיה, מנהיגי התוכנית בפלאו החליטו ללכת נגדה ולא להצטרף למיקרונזיה בעקבות שפה שונה שמדוברת באיים ותרבות שונה מציוויליזציה מבודדת שהתפתחה ספציפית בפלאו. כך קיבלה מיקרונזיה עצמאות בשנת 1986 ופלאו ב-1994 (לאחר ההתעקשות שלא להצטרף למיקרונזיה).

אזרחים מיקרונזיים יכולים להישאר בפלאו במשך שנה שלמה (365 ימים) ללא אשרת כניסה ואילו לאזרחים פלאואניים יש חופש תנועה בלתי מוגבל למיקרונזיה. שתי המדינות תומכות אחת בשנייה, בנוסף לתמיכתן בארצות הברית ובאיי מרשל, מדינה נוספת החברה בהסכם התלות בארצות הברית. בנוסף לכך, תומכות המדינות באופן אוטומטי כמעט בישראל בהצבעות באו"ם ובפורומים שונים, באופן דומה לארצות הברית ולאיי מרשל.

## נציגויות
* פלאו אינה מיוצגת במיקרונזיה, הן בדרג השגרירות והן בדרג הקונסולרי.
* מיקרונזיה אינה מיוצגת בפלאו בדרג השגרירות. מיקרונזיה מיוצגת בפלאו בדרג הקונסולרי באמצעות קונסול כבוד פלאואני היושב בקורור, העיר הגדולה ביותר במדינה.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
מריה קצ'ינסקה

**מריה הלנה קצ'ינסקה** (בפולנית: **Maria Helena Kaczyńska**; 21 באוגוסט 1942 – 10 באפריל 2010) הייתה הגברת הראשונה של פולין מ-2005 ועד 2010, כרעייתו של נשיא פולין, לך קצ'ינסקי.

## ביוגרפיה
קצ'ינסקה נולדה במחבה שליד נארוץ' (כיום חלק מבלארוס), ולמדה בתיכון בראבקה זדרוי. לאחר מכן למדה כלכלת תחבורה וסחר חוץ בסופוט במה שתהיה מאוחר יותר אוניברסיטת גדנסק. עם סיום לימודיה החלה לעבוד במכון ימי בגדנסק, שם הכירה את לך קצ'ינסקי. הם נישאו ב-1978, ולהם בת אחת.

כגברת הראשונה הייתה פעילה בארגוני צדקה רבים, ובין היתר בקרן החירום הבינלאומית של האומות המאוחדות לילדים. ב-2007 פתחה ביחד עם לודמילה פוטין את הבית הפולני, המרכז לתרבות פולין בסנקט פטרבורג. בנוסף, העניקה אותות ל-70 אזרחי פולין שהצילו יהודים במהלך השואה.

היא זכתה במספר אותות כבוד ממספר מדינות, ובין היתר ב-2009 בצלב הגדול של מסדר ויטאוטאס הגדול  מטעם ממשלת ליטא.

ב-10 באפריל 2010 התרסק מטוס הטופולב Tu-154 שבו טסו קצ'ינסקי ורעייתו מעל רוסיה, בעת שהיה בדרכו לעיר סמולנסק, כדי להשתתף בטקס זיכרון במלאת 70 שנה לטבח יער קאטין.
בהתרסקות המטוס נהרגו 96 בני אדם, בהם קצ'ינסקה ובעלה.

## קישורים חיצוניים

* 

## הערות שוליים

קטגוריה:הגברות הראשונות של פולין
קטגוריה:בני זוג של ראשי עיריות
קטגוריה:פולנים שנהרגו בתאונות אוויריות
קטגוריה:אישים הקבורים בקתדרלת ואוול
קטגוריה:ילידות 1942
קטגוריה:פולנים שנולדו ב-1942
קטגוריה:פולניות שנפטרו ב-2010
קטגוריה:פולנים שנפטרו ב-2010
מסתם אילאוצקלי

ממוזער|250px|איור של המסתם האילאוצקלי
**מסתם אילאו-צקלי** או **מסתם בוהין** (בשמו הלטיני: *Valva ileocaecalis*) הוא מסתם, עשוי קפלים קרומיים, השוכן בנקודת המעבר מהמעי הדק למעי הגס, ומונע חזרת מזון מעוכל למחצה מן המעי הגס אל המעי הדק.

נקרא לעיתים על שמו של הבוטנאי והאנטומאי השווייצרי גספר בוהין שתיאר אותו בספרו. ולעיתים **מסתם טולפ** על שם ניקולאס טולפ  שתיאר אותו לראשונה.

## לקריאה נוספת
* ג'וליה אנדרס, **תחושת בטן: הסיפור המדהים של מערכת העיכול**, כנרת, זמורה-ביתן, 2016. פרק 2: מערכת העצבים של העיכול - המעי הגס.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מערכת העיכול
ג'ורג' וושינגטון (CVN-73)

**ג'ורג' וושינגטון (CVN-73)** (באנגלית: **USS George Washington (CVN-73)**) היא נושאת מטוסים מסדרת נימיץ המשרתת בצי ארצות הברית. היא מונעת באנרגיה גרעינית על ידי שני כורים גרעיניים.

היא קרויה על שם הנשיא הראשון של ארצות הברית **[[ג'ורג' וושינגטון]]**, שכיהן בתפקיד בין השנים 1789–1797, והיא השישית בסדרת נימיץ.

"ג'ורג' וושינגטון (CVN-73)" הושקה ב-21 ביולי 1990 על ידי ברברה בוש בזמן היותה הגברת הראשונה של ארצות הברית.

## "ג'ורג' וושינגטון (CVN-73)"

* משנת 1993 "ג'ורג' וושינגטון (CVN-73)" היא ספינת הדגל של "Carrier Strike Group 10" .
* בשנות התשעים של המאה העשרים השתתפה "ג'ורג' וושינגטון (CVN-73)" בכוח האכיפה של נאט"ו, במבצע "Operation Deny Flight" , במבצע "Operation Southern Watch"  ובמבצע "First Battle of Fallujah" .
* בהמשך השתתפה במבצע "Operation Enduring Freedom"  ובמלחמת עיראק.
* ב-4 באוגוסט 2017 נכנסה נושאת המטוסים למספנה "Newport News Shipbuilding"  בניופורט ניוז שבווירג'יניה, לשיפוץ ממושך שאמור להסתיים באוגוסט 2021.
* ב-"ג'ורג' וושינגטון (CVN-73)" משרתים 6,102 אנשי צוות ים ואוויר.
* ארבע היחידות המזקקות שעל סיפונה יכולות לייצר 1,500,000 ליטר מים ביום.
* מחלקת המזון מגישה 18 אלף ארוחות ביום.
* לאנשי הצוות של האונייה מעל 2,500 תאי מגורים, המחייבים 2,520 טון קירור ("Ton of refrigeration" ) (8.6 MW) של יכולת מיזוג האוויר.
* ל-"ג'ורג' וושינגטון (CVN-73)" יש שני כורי הנעה גרעיניים המספקים אנרגיה ל-4 טורבינות קיטור שכל אחת מהן מפעילה מדחף בעל 5 להבים (משקלו של כל מדחף 30,040 ק"ג).
* נושאת המטוסים יכולה להפליג יותר מ-3,000,000 מיילים ימיים (5,600,000 ק"מ), לפני הצורך בתדלוק.
* "ג'ורג' וושינגטון (CVN-73)" משתמשת בשני עוגנים מארק II, שמשקלם 30 טון.
* כינוי נושאת המטוסים: "GW"

## תמונות

קובץ:US Navy 021127-N-3653A-005 USS George Washington steams through the Mediterranean Sea.jpg | "ג'ורג' וושינגטון (CVN-73)"
קובץ:Bow view of USS George Washington (CVN-73) being pushed away from Norfolk pier by tugs with sailors manning the rails 971003-N-2318V-002.jpg | "ג'ורג' וושינגטון (CVN-73)"
קובץ:F-18C VA-195 CVN-73 Aug2008.jpg | "ג'ורג' וושינגטון (CVN-73)"
קובץ:US Navy 040626-N-3653A-010 An F-14B Tomcat assigned to Carrier Air Wing Seven (CVW-7) launches from the flight deck aboard the aircraft carrier USS George Washington (CVN 73).jpg | "ג'ורג' וושינגטון (CVN-73)"
קובץ:USS George Washington(C-73).jpg | "ג'ורג' וושינגטון (CVN-73)"
קובץ:US Navy 080821-N-7029R-045 The aircraft carrier USS Kitty Hawk (CV 63), far right, remains moored to the pier as tugboats assist the aircraft carrier USS George Washington (CVN 73) depart Naval Air Station North Island.jpg | "ג'ורג' וושינגטון (CVN-73)"
קובץ:Port bow view of USS George Washington (CVN-73) in the Atlantic during friends and family day cruise 161001-N-RT036-112.jpg | "ג'ורג' וושינגטון (CVN-73)"
קובץ:Bow view of USS George Washington (CVN-73) making speed run in Atlantic during carrier qualifications 011104-N-6747H-002.jpg | "ג'ורג' וושינגטון (CVN-73)"


## ראו גם
* אנרגיה גרעינית

## קישורים חיצוניים

* 
* 

## הערות שוליים

קטגוריה:נושאות המטוסים מסדרת נימיץ
קטגוריה:הנצחת ג'ורג' וושינגטון
בית העירייה היהודית בפראג

**בית העירייה היהודית בפראג** (בצ'כית: **Židovská radnice**) נבנה בסמוך לבית הכנסת העתיק אלטנוישול ברובע היהודי יוזפוב  בפראג בשנת 1586. 
## תיאור המבנה
המבנה, האופייני לאדריכלות מתקופת הרנסאנס, נבנה בתמיכתו של ראש קהילת יהודי פראג מרדכי מייזל. חזית הבניין הבנויה בסגנון רוקוקו, עוצבה במאה ה-18.

הבניין ידוע בשל שני שעוניו, האחד עם ספרות רומיות המותקן במגדל שעון, והשני, שעון נמוך יותר עם אותיות עבריות המייצגות מספרים, אשר מחוגיו נעים נגד כיוון השעון, בדומה לאופן קריאת האותיות העבריות.

מייזל בנה בסמוך לבית העירייה גם את בית הכנסת הגבוה , שאכן שימש לימים בעיקר כמקום תפילה לפקידי הקהילה ובית הדין, שמקום מושבם היה בבית העירייה. בשיפוץ שנערך במאה ה-18, אוחדו שני הבניינים לבניין אחד.

כיום, שוכנים בבניין משרדי הקהילה היהודית פראג, וכן משרדי הפדרציה של הקהילות היהודיות בצ'כיה. זהו גם מקום מושבו של הרב של פראג (נכון ל-2022, הרב דוד פטר). פועלת בבניין גם מסעדה וחנות למוצרי מזון כשרים.

## קישורים חיצוניים

* Židovská radnice, באתר turistika
* Židovská radnice, באתר zidovska-radnice

קטגוריה:קצרמר צ'כיה
קטגוריה:יהדות פראג
קטגוריה:פראג: מבנים
טליה ישי

**טליה ישי** (נולדה ב-12 בנובמבר -1994) היא מוזיקאית, זמרת, מולטי־אינסטרומנטליסטית, יוצרת רב תחומית, מפיקה ואשת חינוך ישראלית. היא הבסיסטית של להקת הזאבות, לקחה חלק בפרויקטים מוזיקליים רבים, ובעלת קריירת סולו. אלבום הבכורה שלה, *יום רביעי*, יצא בספטמבר 2020.

## ביוגרפיה
טליה ישי נולדה וגדלה בירושלים למשפחה מרובת ילדים שרובם ילדי אמנה ואימוץ. 

מגיל צעיר החלה לנגן בקסילופון, פסנתר, חלילית, ולאחר מכן בגיטרה, ולאורך השנים החלה לנגן גם גיטרת בס ותופים, ומגוון כלים נוספים לאורך הדרך. 

היא בוגרת מגמת המוזיקה של "הצוללת הצהובה" בירושלים. היא למדה מוזיקה ותיאוריה לצד לימודי צילום ואמנות.

## קריירה מוזיקלית
[ממוזער|טליה ישי בהופעה עם הזאבות בפסטיבל [אינדינגב, 2025]]
עד לגיל 20 ניגנה טליה ישי בשתי להקות יוצרות שונות בהובלתה.

בתקופת התיכון החלה לנגן במגוון פרויקטים מוזיקלייים והרכבים. בנוסף החלה לעבוד בהפקות פסטיבלים, יח"צנות ואף כמלצרית בהופעות מוזיקליות. 

ב-2016 עברה להתגורר בתל אביב, ומאז החלה לנגן בהרכבים ובהפקות מוזיקליות:

פרויקט מחווה למאיר גולדברג, *"ארץ קטנה עם שפם"*, בהפקת עומר קורן – בהשתתפות: גלי עטרי, דן תורן, קורין אלאל, לאה שבת, דודי לוי, שני פלג ועוד. 

ניגנה כבסיסטית בלהקתו של שחר אבן צור ובפרויקט הילדים שלו "אגדה חיה", בהרכב של המוזיקאית נועה שמר, בהפקה אלקטרונית בפסטיבל WAVES בווינה ובמגוון פרויקטים והופעות מזדמנות.

בנוסף, ניגנה עם יפעת נץ בהרכב "התהפכו היוצרות" וכן במופע ההתרמה "מתות קדושות" לצד ריקי גל, דנה ברגר ועוד.

בשנת 2017, הצטרפה ללהקת "הזאבות", כבסיסטית ויוצרת. מאז הצטרפה, הלהקה הוציא 2 אלבומים מלאים: "הארץ השטוחה" שיצא בשנת 2020 וב-2025 יצא האלבום המלא השני של הזאבות הקרוי "זה מה יש". בנוסף לאלבומים יצרו הלהקה סינגלים רבים, פרויקטים מיוחדים וקליפים מוזיקליים המלווים את השירים.

מלבד ההופעות בישראל, הזאבות יוצאות לסיבובי הופעות ברחבי אירופה, באוסטריה, צ'כיה, גרמניה, הולנד, בלגיה וצרפת.

במקביל לפעילותן המוזיקלית, הלהקה מנחה כיתות אמן בישראל ובאירופה, תוך התמקדות ביצירת קהילתיות ובהדגשת כוחה של האמנות ככלי לתהליכים חברתיים וליצירת שינוי חברתי ותרבותי.

## קריירת סולו
כבר מגיל צעיר ישי כתבה והופיעה עם שיריה בלהקות ובהופעות סולו. לאורך השנים הופיעה בפאבים קטנים, פסטיבלים ומועדונים בכל רחבי ישראל. 

בספטמבר 2020, הוציאה את אלבום הבכורה שלה, "יום רביעי" בהפקתו המוזיקלית של טוקה אילון.

את הסינגל הראשון שלה, "פשוט", הלחינה כבר בשנת 2008 כאשר אביה, עופר ישי, הביא לה דף שעליו מילים שכתב.

בקיץ 2025 החלה לבצע הופעות סולו בגרמניה. 

## דיסקוגרפיה
**סינגלים** 

- פשוט (2018)

- הנסיך הקטן (2020)

- פנאי(2020)

**אלבומים**

- יום רביעי (2020) 

**עם הזאבות** 

- הארץ השטוחה ( 2020) 

- זה מה יש (2025) 

## קישורים חיצוניים

*
*"בתוך הנצח תצעדי": מוזיקאיות כותבות על ענבל פרלמוטר, פוליטיקלי קוראת, 15 בינואר 2019

## הערות שוליים

קטגוריה:מוזיקאיות ישראליות
קטגוריה:מוזיקאים ישראלים
קטגוריה:זמרות ישראליות
קטגוריה:זמרים ישראלים
קטגוריה:ישראליות שנולדו ב-1994
קטגוריה:ישראלים שנולדו ב-1994
מכלול הנדידה המוטורית

**מכלול הנדידה המוטורית** (**Migrating motor complex**, ובקצרה: **MMC**) הוא מכלול גלים חשמליים המנקים את המעיים במחזור קבוע בזמני הפסקה בין הארוחות.

באמצעות תנועה פריסטלטית, התכווצות והרפיה רציפה של שרירי המעי, נדחף תוכן המעי הדק בתנועה גלית קדימה אל המעי הגס, בכך מתנקה המעי משאריות מזון וחומרים שאינם מתעכלים כמו שרידי עצמות, סיבים ועצמים זרים.

התהליך מתרחש רק בתקופות הפסקה בין הארוחות, ונמנע כאשר האדם אוכל ברציפות אף אם בכמויות קטנות. פעילותו מחזורית ומתחדשת בפרקי זמן של בין 45 ל-180 דקות, היא מורגשת היטב ונתפסת לעיתים בטעות כ"קרקורי רעב".

## לקריאה נוספת
* ג'וליה אנדרס, **תחושת בטן: הסיפור המדהים של מערכת העיכול**, כנרת, זמורה-ביתן, 2016. פרק 2: מערכת העצבים של העיכול - המעי הדק.

קטגוריה:מערכת העיכול
טביב

טביב (ולפעמים גם "טביבי") היא מילה בערבית שפירושה "רופא".

בישראל, שם המשפחה שייך בדרך כלל ליהודים ממוצא תימני, ולערבים.

קטגוריה:שמות משפחה ביהדות תימן
שמעון פרידמן

**שמעון פרידמן** (1853 - 23 באפריל 1920, ה' באייר ה'תר"ף) היה מראשי הקהילה היהודית בחיפה בתחילת המאה ה-20 ומראשוני התעשיינים בעיר, בעלי יקב פרידמן בחיפה ובפתח תקווה.

## ביוגרפיה
נולד בטבריה למשפחה חרדית מחסידות קרלין. לאחר נישואיו עסק במסחר. נסע לברלין ללמוד את מלאכת ייצור האלכוהול. בסוף שנת 1889 שב לארץ ישראל והתיישב בחיפה, והיה אחד מעשרת היהודים האשכנזים הראשונים שהתגוררו בעיר. עם בואו הקים בחיפה מפעל לייצור משקאות חריפים.

פרידמן היה מראשי הקהילה היהודית בחיפה וכיהן כחבר ועד העיר. הוא תרם להקמתם של מקווה טהרה ותלמוד תורה. בשנת 1903 היה הנציג היחיד מחיפה בקונגרס הציוני שנערך בירושלים במקביל לקונגרס הציוני העולמי השישי ("קונגרס אוגנדה").

בשנת 1912 רכש פרידמן את אחוזת לחמן בפתח תקווה, והקים שם יקב, אשר היה מפעל התעשייה הראשון בפתח תקווה. בפרק זמן מסוים פעלו שני היקבים של פרידמן במקביל בחיפה ובפתח תקווה.

שמעון פרידמן נפטר בחיפה באפריל 1920. על שמו רחוב בחיפה.

## משפחתו
בנו, אלעזר מרדכי פרידמן, המשיך לנהל את היקב. בתו של פרידמן, דינה, נישאה לשלמה זלמן נתנזון, ונודעה בפעילות חסד בחיפה, וכונתה "אם החולים והנזקקים".

## קישורים חיצוניים

* כשארכיונאית פוגשת אספן – סיפורו של יקב פרידמן, באתר הארכיון לתולדות פתח תקווה ע"ש עודד ירקוני, 28 במרץ 2018
* שמואל בן שבת, "כתבותינו המיוחדות", דואר היום, 28 באפריל 1920

## הערות שוליים

קטגוריה:חיפה: אישים
קטגוריה:אישים שהשתתפו בוועידות הקונגרס הציוני העולמי
קטגוריה:אישים הקבורים בבית העלמין היהודי הישן של חיפה
קטגוריה:אנשי היישוב הוותיק ילידי ארץ ישראל
קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים בארץ ישראל במחצית הראשונה של המאה ה-20
קטגוריה:ארץ-ישראלים שנולדו ב-1853
קטגוריה:ארץ-ישראלים שנפטרו ב-1920
אשמיאני (מחוז משנה)

**מחוז משנה אשמיאני** (בבלארוסית: **Ашмянскі раён**) הוא אחד מ-17 מחוזות משנה המרכיבים את מחוז הורדנה בבלארוס. מרכזו המנהלי היא העיר אשמיאני.

## דמוגרפיה
בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה אשמיאני 32,411 בני אדם. ההרכב האתני של האוכלוסייה במחוז היה: 89.69% בלארוסים, 5.9% פולנים ו-3.0% רוסים. שפות הדיבור הנפוצות: בלארוסית (82.05%) ורוסית (16.25%).

## קישורים חיצוניים

*  

קטגוריה:מחוז הורדנה: מחוזות משנה
יעקב פרובנציאלי

**יעקב בן עמנואל פרובינצאלי** (בלועזית: **Bonet de Lattes**). היה אסטרולוג, רופא ואסטרונום בחצר האפיפיור. פעל בצרפת ואיטליה בסוף המאה ה-15 ותחילת המאה ה-16. נודע בעיקר בשל המצאתו של כלי מדידה אסטרונומי (astronomical ring-dial), המאפשר באמצעות מדידת מיקומם של השמש והכוכבים לקבוע את השעה המדויקת, אף בשעות הלילה.

אין לבלבל בינו, לבין רבי יעקב בן דוד פרוונצלי, המופיע כנותן 'הסכמה' בפתחו של ספר הלכתי (ספר האגור) בדפוס שונצינו.

## חייו
נולד בפרובאנס למשפחה יהודית שמוצאה ביישוב לאטס  הסמוכה למונפלייה. לאחר סיפוח פרובאנס למלכות צרפת וגירוש יהודי פרובאנס (בשנים 1498–1501), התיישב בקרפנטרץ  בדרום-מזרחה של צרפת. משם עקר לרומא, שם הפך לרופא ואסטרונום-החצר של האפיפיורים אלכסנדר השישי ולאו העשירי. במקביל שימש יעקב פרובינציאלי רבה של קהילה יהודית במה שיהפוך כמה עשורים לאחר מכן (בשנת 1555) לגטו היהודי של רומא, קשריו הפוליטיים סייעו רבות לרווחתה של הקהילה.

גם ההומניסט וההבראיסט הנוצרי הידוע יהנס רויכלין נעזר בקשריו הפוליטיים של יעקב פרובינציאלי וכתב לו (בעברית) מכתב המבקש ממנו לנצל את קשריו בחצר האפיפיור על מנת לסייע נגד הדומיניקנים של קלן המבקשים למנוע את הדפסת חיבורו (רויכלין עצמו למד עברית מפיו של רופא הקיסר, יעקב בן יחיאל לואנס).

ביתו של רבי יעקב פרובינציאלי שימש כבית הכנסת בקומתו העליונה. אשתו רגינה הייתה בתו של הרופא היהודי במרסיי, קומפרט משה (Comprat Mossé) מהיישוב AIX. נולדו להם שני בנים: יוסף ועמנואל. אחד מבניו של פרובינציאלי מתואר כעוסק בבית הכנסת הביתי של אביו בלימוד פילוסופיה. שני הבנים המשיכו אף הם לעבוד בשירותו של האפיפיור ברומא.

בשנת 2017 פרסמה (בצרפתית) דניאל ינקו-אגו מן הארכיונים תכתובות בין בני הזוג רבי יעקב ואשתו רגינה, בזמן שהוא היה ברומא והיא עוד שהתה בצרפת.

## חיבוריו
בימי שבתו בקרפנטרץ כתב רבי יעקב חיבור לטיני המתאר את כלי המדידה האסטרונומי שהמציא: Boneti de Latis, Medici Provenzalis, Annuli per eum Composti Super Astrologiæ Utilitate. החיבור הזה צורף כנספח לספר הבא משנת 1493 שהופיע ברומא: Calculatio Composta in Rima de Juliano de Dati, והוקדש לכבודו של האפיפיור אלכסנדר השישי. בסוף החיבור מתנצל רבי יעקב פרובינציאלי על הלטינית הגרועה שלו, ומסביר כי הוא יהודי.

חיבור זה שב ונדפס (ביחד עם פירושו של מלומד אחר לספר גאומטריה מאת אוקלידס) בפריז בשנת 1500. לאחר מכן זכה החיבור למהדורות דפוס נוספות ותכופות: בשנים 1507, 1521, 1534 ולאחריהן שוב, הפעם בעיר מרבורג בשנים 1537 ו-1557.

חיבור אחר של רבי יעקב הוא בעל עניין דתי ויהודי, הגם שיצא לאור ברומא (1498), פורסם בלטינית (גרועה) והוקדש לקרדינל ואלנטיניאני ולקרדינל דה בורג'ה (העתיד להפוך לאפיפיור אלכסנדר השישי): היצירה נקראת Prognosticum ועיקרה תחזית אסטרולוגית ולפיה בשנת 1505 יבוא המשיח. דיון וסקירה עברית של היצירה הזו מופיעים ב"מגן אברהם" (ויכוח הדת), ספרו של אברהם פריצול.

## הערות שוליים

קטגוריה:אסטרונומים יהודים
קטגוריה:אסטרולוגים
קטגוריה:יהודי פרובאנס במאה ה-15
קטגוריה:רבנים איטלקים
קטגוריה:רומא: רבנים
קטגוריה:רופאים יהודים איטלקים
קטגוריה:יהודי איטליה במאה ה-16
קטגוריה:רופאים איטלקים במאה ה-16
קטגוריה:ילידי 1450
קטגוריה:נפטרים ב-1514
יחסי איי מרשל – פלאו

**יחסי איי מרשל–פלאו** הם היחסים הדיפלומטיים הרשמיים שבין **[[איי מרשל|רפובליקת איי מרשל]]** לבין **[[פלאו|הרפובליקה של פלאו]]**.

## היסטוריה
היחסים השוררים בין איי מרשל לפלאו הם חמים מאוד וידידותיים, הם מושפעים מאוד מהתלות של שתיהן בארצות הברית.

אזרחי איי מרשל יכולים להישאר בפלאו למשך שנה שלמה (365 ימים) ללא אשרת כניסה ואילו לאזרחים פלאואניים יש חופש תנועה בלתי מוגבל לאיי מרשל. שתי המדינות תומכות אחת בשנייה, בנוסף לתמיכתן בארצות הברית ובמיקרונזיה, מדינה נוספת החברה בהסכם התלות בארצות הברית. בנוסף לכך, תומכות המדינות באופן אוטומטי כמעט בישראל בהצבעות באו"ם ובפורומים שונים, באופן דומה לארצות הברית ולמיקרונזיה.

## נציגויות
* פלאו אינה מיוצגת באיי מרשל, הן בדרג השגרירות והן בדרג הקונסולרי.
* איי מרשל אינה מיוצגת בפלאו, הן בדרג השגרירות והן בדרג הקונסולרי.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
Saurer 2 CM

**Saurer 2 CM** היא משאית מתוצרת יצרנית האוטובוסים והמשאיות השווייצרית **Saurer**  (שם מלא: **Adolph Saurer AG**) אשר יוצרה לשימוש צבא שווייץ בין השנים 1949–1956.

## "Saurer 2 CM"

* יוצרו 222 יחידות.
* הנעה: 4x4.
* מנוע דיזל.
* 2 מושבים בקבינה (נהג + נוסע).
* בתא המטען - 25 נוסעים.
* אזור טעינה - 4 מטר.
* משטח טעינה מהקרקע - 1.34 מטר.
* וו גרירה מאחור - 64 ס"מ.
* מערכת היגוי - מימין.

### תצורות
* ארגז מטען פתוח.
* ארגז מטען סגור.

## תמונות

קובץ:Saurer Militärkasten hinten-rechts.jpg | דגם "Saurer 2 CM"
קובץ:Saurer.JPG | דגם "Saurer 2 CM"


## ראו גם
* Saurer D 330 N

## קישורים חיצוניים

## הערות שוליים

קטגוריה:משאיות
קטגוריה:כלי רכב שהושקו ב-1949
קטגוריה:כלי רכב המיוצרים בשווייץ
קטגוריה:כלי רכב צבאיים
פיוטר קוצ'רה

**פיוטר קוצ'רה** (בפולנית: **Piotr Kuczera**; נולד ב-25 בפברואר 1995) הוא ג'ודוקא פולני. קוצ'רה מתחרה בקטגוריית המשקל עד 90 ק"ג ומחזיק בשתי מדליות ארד מאליפות אירופה (קאזאן 2016).
## קריירה
באוקטובר 2015 זכה קוצ'רה במדליית ארד באליפות העולם עד גיל 21 שנערכה באבו דאבי. בפברואר 2016 הוא זכה במדליית כסף בטורניר 'European Open Oberwart'. בספטמבר 2016 הוא זכה במדליה הראשונה שלו בתחרות מהסבב העולמי כאשר זכה במדליית ארד בגראנד פרי זאגרב לאחר שניצח את דאריו גרסיה הגרמני בקרב על המדליה.

באליפות אירופה שנערכה באותה השנה בקאזאן, קוצ'רה זכה במדליית הארד בקטגוריית המשקל עד 90 ק"ג. בקרב הראשון הוא ניצח את אקסל קלרז'ה הצרפתי, בשמינית הגמר הוא ניצח את איליאס איליאדיס היווני וברבע הגמר גבר על מרקוס נימן השוודי. בחצי הגמר הוא הפסיד לוורלאם ליפרטליאני הגיאורגי ונשר לקרב על הארד בו גבר על אלכסנדר קוקול הסרבי. עוד באותה האליפות קוצ'רה זכה בארד נוסף עם נבחרת פולין בקטגוריית הנבחרות. באפריל 2018 הוא זכה במדליית ארד בגראנד פרי טביליסי.

בגראנד פרי תל אביב 2020, זכה קוצ'רה במדליית הארד לאחר שניצח בקרב על המדליה את דבלאט בובונוב האוזבקי. באולימפיאדת טוקיו 2020, קוצ'רה הודח בסיבוב השני לאחר הפסד ללאשה בכאורי הגיאורגי שזכה בזהב.

## פרסים
מקור:
***[[אליפות אירופה בג'ודו|אליפות אירופה]]**:
:קאזאן 2016: מדליית ארד בקטגוריית המשקל עד 90 ק"ג
***תחרויות מהסבב העולמי (מאסטרס, גראנד סלאם, גראנד פרי)**:
:גראנד פרי זאגרב 2016: מדליית ארד
:גראנד פרי טביליסי 2018: מדליית ארד
:גראנד פרי תל אביב 2020: מדליית ארד

## קישורים חיצוניים

* פיוטר קוצ'רה באתר JudoInside

## הערות שוליים

קטגוריה:ספורטאים פולנים
קטגוריה:ג'ודוקא באולימפיאדת טוקיו (2020)
קטגוריה:פולנים שנולדו ב-1995